Zásahy hliadok MsP v 8.týždni

V týždni od 16. februára do 22. februára 2009 preverovali hliadky mestskej polície v hlavnom meste 1536 udalostí. Medzi nimi bolo aj 209 takých, ktoré po overení hliadkami priamo na mieste sa ukázali ako neopodstatnené.
 
Opodstatnenými ale na druhej strane boli priestupky motoristickej verejnosti voči pravidlám bezpečnosti a plynulosti v cestnej premávke a takýchto priestupkov zistili hliadky MsP 716. Na vyhradených parkovacích miestach bez vedomia majiteľov týchto miest svoje vozidlá zaparkovalo 84 motoristov. 

V oblasti porušení pravidiel verejného poriadku zistili počas týždňa hliadky mestskej polície 14 priestupkov. Na telefonáty, v ktorých volajúci poukazovali na prípady rušenia nočného pokoja zasahovali 30 krát. Majitelia psov nerešpektovaním všeobecne záväzných nariadení týkajúcich sa podmienok chovu domácich zvierat predovšetkým pri ich venčení spáchali 29 priestupkov. 
Počas týždňa mestskí policajti riešili aj 115 priestupkov súvisiacich s čistotou a poriadkom, ako aj 97 prípadov konzumácie alkoholických nápojov na verejných priestranstvách napriek tomu, že tento spôsob „občerstvovania“ zakazujú príslušné všeobecne záväzné nariadenia. Prípady obťažovania okoloidúcich žobrákmi sa vyskytli 6 krát.
 
Štatistika mestskej polície ďalej prezrádza, že najviac priestupkov a to 55 sa stalo na Viedenskej ceste. Blokovacie zariadenia na kolesá nesprávne parkujúcich vozidiel použili hliadky v 398 prípadoch a vozidlá priestupcov boli odtiahnuté v 144 prípadoch.